Onsdag eftermiddag gik der ild i en gammel forladt gård, som stod til nedrivning. Branden er kommet under kontrol og efterslukningsarbejdet er lige nu i gang på gården på Gattenvej i Farsø. Gården er blevet købt af Vesthimmerlands Kommune og skulle rives ned, men var op til branden udlejet. - Vi ved, at gården var udlånt til jægerkorpset som har lavet øvelser herude. Vi ved ikke, hvad der har startet branden, siger indsatsleder i Nordjyllands Beredskab, Palle Olesen. Der var hverken mennesker eller dyr i nærheden af gården, da den brændte, og dermed har der overhovedet ikke været noget i fare, oplyser vagtchefen. Branden opstod efter alt at dømme i gårdens stuehus. - Hele stuehuset er væk, men det var heller ikke andet end at til at vælte i forvejen. Så der er ikke sket den store skade på huset i forhold til den skade, der var på det i forvejen, siger Palle Olesen. Taget på stuehuset er faldet sammen, og derfor var det heller ikke lige til at komme ind og få startet slukning af branden. - Branden har ikke været nem. Der var et par skorstene, der stod midt i bygning, som vi lige skulle have væltet for at sikre vores eget mandskab under slukningen, fortæller Palle Olesen. Efterslukningen er nu i gang, men indsatslederen fortæller, at de nok skal bruge endnu halvanden time inden branden er fuldstændig slukket.
Branden er under kontrol, men stuehuset på den gamle forladte bygning i Farsø er udbrændt.